Helsingin yliopiston Viikin kampuksen herkimmät huippututkimuslaitteet ovat yliopistoväen mukaan vaarassa Raide-Jokerin rakentamisen takia. Rakennuttajat vakuuttavat, että ongelma on ratkaistavissa hyvällä suunnittelulla.

Yliopistoväki on huolissaan Viikin kautta kulkevan Raide-Jokerin haittavaikutuksista herkkiin tutkimuslaitteisiin. Raitiovaunu synnyttää sähkömagneettisia häiriöitä, jotka saattavat heikentää Viikin kampuksen huippututkimuslaitteiden toimintaa.

– Siellä on erittäin vahvoja magneetteja ja hyvin herkkiä elektronimikroskooppeja, joiden toimintaa ratikan sähkömagneettinen kenttä haittaa, sanoo Helsingin yliopiston toimitilajohtaja Anna-Maija Lukkari.

Sähkömagneettinen häiriö syntyy raitiotien sähkölaitteista. Lukkari kertoo, että ongelma on tiedossa ja sen ratkaisemiseksi tehdään töitä yhdessä Helsingin kanssa.

– Tärinästä päästään kyllä eroon, mutta sähkömagneettiset häiriöt ovat ongelma, joiden ratkaisemiseen tarvitaan erityisosaamista, arvioi Lukkari.

Lyhennetään ajojohtimia

Helsingin liikennelaitoksen toimitusjohtaja Ville Lehmuskoski sanoo, että tärinään ja runkomeluun on yksikertainen ratkaisu. Ne hoidetaan suojauksilla.

– Raitiovaunun synnyttämää sähkömagneettista kenttää voidaan pienentää lyhentämällä niiden ajojohtimien pituutta. Tämä on yksi pohdinnassa oleva konsti, arvioi Lehmuskoski.

Raide-Jokerin projektipäällikkö Lauri Kangas muistuttaa, että pulma ei ole uusi, vaan sitä on selvitetty niin Keski-Euroopassa kuin Tampereellakin raitiovaunuhankkeen yhteydessä.

– Tämä on vaativa suunnittelukysymys, mutta ei ratkaisematon, Kangas tokaisee.

Yliopiston toimitilajohtaja Anna-Maija Lukkari korostaa, että Raide-Jokeri on ehdottoman tärkeä julkisen liikenteen yhteys Viikkiin.

– Raide-Jokerin siirto kauemmaksi Viikistä olisi todella valitettavaa, huokaa Lukkari.

Hän muistuttaa, että raideyhteyksiä on rakennettu muidenkin tutkimuslaitosten lähelle. Tuorein esimerkki on Aalto-yliopisto Otaniemessä, jonne tehdään Länsimetroa.